春日行
作者：朱淑真
朝代：宋

paragraphs: 春雲漠漠連春空，映階草色綠茸茸。
不寒不暖雨新霽，滿城佳氣浮葱葱。
岸柳依依微煙籠，園林淡蕩催花風。
東君造化一何工，施青繪紫複勻紅。
多少閑花與凡卉，不論妍醜爭夭穠。
燕舞鶯歌晝晷永，簾幕無人門宇靜。
何處飛來雙蛺蝶，翻翻飛入尋香徑。
可憐春色都九旬，朝歡暮宴歸王孫。
禿毫寫紙屬詩人，長歌短什勞精神。
長歌短什聊自適，豈有佳句生陽春。